predkladacia správa

Návrh zákona, ktorým sa mení a dopĺňa zákon č. 492/2009 Z. z. o platobných službách a o zmene a doplnení niektorých zákonov v znení neskorších predpisov (ďalej len „návrh zákona“), predkladá Ministerstvo financií Slovenskej republiky do legislatívneho procesu ako iniciatívny materiál. 

Návrh zákona je reakciou na neustály rozvoj finančného trhu, na ktorom je spotrebiteľ vo vzťahu k subjektom finančného trhu v slabšom postavení. Dôvodom vytvorenia tohto návrhu  je často nedostatočná informovanosť spotrebiteľov na finančnom trhu, neprehľadnosť v ponuke ako aj podpora konkurencie v oblasti poskytovania platobných služieb. Pre zabezpečenie zlepšenia postavenia spotrebiteľa na finančnom trhu sa návrh zákona zameriava na niekoľko opatrení, ktoré predovšetkým zvyšujú transparentnosť a porovnateľnosť poplatkov na finančnom trh.

Návrh zákona má zámer sprostredkovať informácie pre spotrebiteľa v jednoduchej a dostupnej forme prostredníctvom zasielania mesačného prípadne ročného výpisu poplatkov, ktoré boli vedené v účtovníctve poskytovateľa platobných služieb voči spotrebiteľovi a zaviesť povinnosť poskytovateľov platobných služieb zverejniť cenník pre spotrebiteľa a zverejňovať jeho zmeny v rozsahu posledných troch zmien. 

Druhá oblasť navrhovanej úpravy stanovuje pravidlá pre presun platobného účtu, ktorými budú viazaní všetci poskytovatelia platobných služieb na území Slovenskej republiky. Určenie záväzného postupu pre presun platobného účtu má uvedený proces zjednodušiť, podporiť mobilitu spotrebiteľov a zvýšiť ich záujem o informácie k jednotlivým platobným účtom. Prijatie týchto opatrení má nepriamo potenciál zlepšiť obchodné príležitosti pre poskytovateľov platobných služieb a súčasne zvýšiť konkurencieschopnosť jednotlivých poskytovateľov platobných služieb. 

Prijatie navrhovaného znenia zákona nebude mať vplyv na verejné financie, podnikateľské prostredie, sociálny vplyv ani vplyv na životné prostredie a informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.